Størmer Steira nektes å trene med landslaget
Det skriver TV 2. Størmer Steira ble syk etter en tur til fjellområde Himalaya i Nepal for to måneder siden etter skisesongen var over. Kjæresten Devon Kershaw fridde på en av fjelltoppene, Størmer Steira svarte ja, men hevder hun deretter fikk en en parasitt i mage- og tarmsystemet. - Jeg aner ikke om det skyldes vann eller mat, men jeg var i alle fall i dårlig form. Det jeg klarte å spise og drikke gikk rett gjennom, sier langrennsløperen. Hun ble hentet med helikopter fra landsbyen oppe i fjellene. Nå trener hun på egen hånd, mens hun har treningsnekt med landslaget. En helsesjekk hos Olympiatoppen viste at fettprosenten er litt for lav, sier Størmer Steira til TV 2. - Jeg er jo normalt i grenseland når det gjelder vekt, og denne sjauen i Nepal gjorde at jeg måtte bruke lang tid på å trene og «spise meg opp» igjen. Nå er jeg som sagt helt pigg, sier hun til TV 2. I 2012 ble Størmer Steira også nektet å gå verdenscuprenn på grunn av for lav fettprosent. Teamet rundt Steira forklarte da at den norske jenta med flere internasjonale medaljer ikke har spiseforstyrrelser, men vektforstyrrelser - og at hun rett og slett ikke har maktet å spise nok. VG har ikke lyktes med å komme i kontakt med Kristin Størmer Steira søndag kveld.
Langrennsløper Kristin Størmer Steira (33) får ikke lov til å trene med landslaget. For lav fettprosent er en av årsakene.